Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και τη σύναψη συμφωνίας συνεργασίας με το Πριγκιπάτο της Ανδόρας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Πριγκιπάτο της Ανδόρας επιθυμεί να συνάψει το συντομότερο δυνατό μια συμφωνία συνεργασίας με την Ευρωπαϊκή Κοινότητα. Αυτό θα γίνει βάσει της ανανεωθείσας εντολής του Συμβουλίου της 19ης Ιουνίου 2002, μετά από τη διακοπή μιας σειράς συναντήσεων τον Ιανουάριο 1998, όταν είχε συζητηθεί για τελευταία φορά ένα σχέδιο συμφωνίας με την Ανδόρα. Υπενθυμίζεται ότι στις 24 Φεβρουαρίου 1997 το Συμβούλιο εξουσιοδότησε την Επιτροπή να αρχίσει διαπραγματεύσεις με την Ανδόρα.

Στις 4 Σεπτεμβρίου 2002 πραγματοποιήθηκαν και πάλι επαφές μεταξύ των υπηρεσιών της Επιτροπής και των αρχών της Ανδόρας σχετικά με αυτό το θέμα, βάσει ορισμένων σκέψεων και υποδείξεων εκ μέρους των αρχών της Ανδόρας.

Οι περισσότεροι από τους τομείς που περιλαμβάνονταν στο σχέδιο συμφωνίας του 1998 ελήφθησαν υπόψη για μελλοντική συνεργασία, και ιδίως : το περιβάλλον, η επικοινωνία, η πληροφόρηση και πολιτιστικά θέματα, η παιδεία, η κατάρτιση και η νεολαία, οι κοινωνικές υποθέσεις και η υγεία, οι μεταφορές, η ενέργεια, οι διευρωπαϊκές μεταφορές και η περιφερειακή πολιτική. Η Ανδόρα πρότεινε με το ανεπίσημο έγγραφο της 29ης Απριλίου 2002 να προστεθούν νομισματικά θέματα, ιδίως η κοπή ευρώ. Ωστόσο, η Επιτροπή θεώρησε ότι είναι περισσότερο ενδεδειγμένο η υιοθέτηση του ευρώ καθώς και η φορολόγηση των αποταμιεύσεων να κρατηθούν εκτός του φάσματος της συμφωνίας συνεργασίας, για να διατηρήσουν τον κοινοτικό τους χαρακτήρα, σύμφωνα με την εντολή του Συμβουλίου. Ο νομισματικός τομέας, ως ειδικό αίτημα της Ανδόρας, μπορεί να αποτελέσει ενδεχομένως θέμα χωριστών διαπραγματεύσεων. Η συμφωνία για τη φορολόγηση των αποταμιεύσεων αποτελεί τώρα αντικείμενο διαπραγματεύσεων με την αρχή της Ανδόρας.

Το Πριγκιπάτο της Ανδόρας - ένα ανεξάρτητο κράτος που βρίσκεται μεταξύ Γαλλίας και Ισπανίας - είναι μια κυρίαρχη χώρα η οποία απέκτησε πρόσφατα το σύνταγμά της (1993). Ο Επίσκοπος της Urgell (συνοριακή πόλη της Ισπανίας) και ο Πρόεδρος της Γαλλικής Δημοκρατίας (αμφότεροι σε προσωπική βάση) αποτελούν τους αρχηγούς κράτους της Ανδόρας (συνδιοικούντες πρίγκιπες). Η Ανδόρα έχει ισχυρές διμερείς σχέσεις με τους γείτονές της και μέχρι τώρα συνδεόταν με την Ευρωπαϊκή Κοινότητα κυρίως με μία συμφωνία, η οποία υπεγράφη στο Λουξεμβούργο στις 28 Ιουνίου 1990 και η οποία θεσπίζει τελωνειακή ένωση.

Η συμφωνία συνεργασίας δεν θα αντικαταστήσει την προηγούμενη συμφωνία αλλά θα είναι μάλλον συμπληρωματική της και θα διευρύνει το φάσμα των υφιστάμενων σχέσεων της Κοινότητας με αυτή τη χώρα. Το κείμενο του συνημμένου σχεδίου συμφωνίας είναι αυτονόητο και δεν χρήζει περαιτέρω εξηγήσεων.

Εκτός από τη διαχείριση της επιτροπής συνεργασίας η οποία συστήνεται από τη συμφωνία, η σύναψη της συμφωνίας δεν θα έχει δημοσιονομικές επιπτώσεις.

Οι διαπραγματεύσεις για τη συμφωνία συνεργασίας ολοκληρώθηκαν στις 29 Απριλίου 2004.

Προτείνεται να εγκρίνει το Συμβούλιο τη συνημμένη απόφαση για την υπογραφή και τη σύναψη μιας συμφωνίας συνεργασίας με το Πριγκιπάτο της Ανδόρας.

2004/0136 (AVC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και τη σύναψη συμφωνίας συνεργασίας με το Πριγκιπάτο της Ανδόρας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 71, 137, 149, 150, 151, 152, 156, 159, 161, 175 σε συνδυασμό με τη δεύτερη πρόταση του πρώτου εδαφίου του άρθρου 300 (2) και το δεύτερο εδάφιο του άρθρου 300 (3),

την πρόταση της Επιτροπής [1],

[1] ΕΕ C [...], [...], σ. [...].

τη σύμφωνη γνώμη του Ευρωπαϊκού Κοινοβουλίου [2],

[2] ΕΕ C [...], [...], σ. [...].

Εκτιμώντας τα ακόλουθα :

(1) Η Κοινότητα είναι αποφασισμένη να ενισχύσει τις υφιστάμενες σχέσεις με την Ανδόρα, οι οποίες διέπονταν μέχρι τώρα από μία συμφωνία που υπεγράφη στο Λουξεμβούργο στις 28 Ιουνίου 1990 για τη θέσπιση τελωνειακής ένωσης.

(2) Μετά την εξουσιοδότηση εκ μέρους του Συμβουλίου, της 24ης Φεβρουαρίου 1997, η Επιτροπή ολοκλήρωσε τις διαπραγματεύσεις με την Ανδόρα για τη σύναψη μιας συμφωνίας η οποία καλύπτει ένα ευρύ φάσμα τομέων συνεργασίας.

(3) Ορισμένα καθήκοντα ανατέθηκαν στην Επιτροπή Συνεργασίας η οποία συστάθηκε στο πλαίσιο της συμφωνίας. πρέπει να ανατεθεί στην Επιτροπή η αρμοδιότητα να ασκεί αυτά τα καθήκοντα εκ μέρους της Κοινότητας.

(4) Πρέπει να υπογραφεί και να εγκριθεί η συμφωνία,

ΑΠΟΦΑΣΙΖΕΙ:

Άρθρο 1

Εγκρίνεται, εκ μέρους της Ευρωπαϊκής Κοινότητας, η συμφωνία συνεργασίας μεταξύ της Ευρωπαϊκής Κοινότητας και του Πριγκηπάτου της Ανδόρας.

Το κείμενο της συμφωνίας προσαρτάται στην παρούσα απόφαση.

Άρθρο 2

Εξουσιοδοτείται ο Πρόεδρος του Συμβουλίου να ορίσει το πρόσωπο που είναι αρμόδιο για να υπογράψει τη συμφωνία εξ ονόματος της Ευρωπαϊκής Κοινότητας.

Άρθρο 3

Ο Πρόεδρος του Συμβουλίου θα επιδώσει, εξ ονόματος της Κοινότητας, την κοινοποίηση που προβλέπεται στο άρθρο 14 της συμφωνίας.

Άρθρο 4

1. Η Κοινότητα αντιπροσωπεύεται στην Επιτροπή Συνεργασίας, η οποία συστήνεται δυνάμει του άρθρου 9 της συμφωνίας, από την Επιτροπή που επικουρείται από τους αντιπροσώπους των κρατών μελών

2. Η θέση της Κοινότητας, όσον αφορά τις αποφάσεις που θα λαμβάνονται από την επιτροπή, θα καθορίζεται από την Επιτροπή, μετά από διαβουλεύσεις με τους αντιπροσώπους των κρατών μελών.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΧΕΔΙΟ ΣΥΜΦΩΝΙΑΣ ΣΥΝΕΡΓΑΣΙΑΣ ΜΕΤΑΞΥ της ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΟΥ ΠΡΙΓΚΗΠΑΤΟΥ της ΑΝΔΟΡΑΣ

Η ΕΥΡΩΠΑΪΚΗ ΚΟΙΝΟΤΗΤΑ

αφενός, και

ΤΟ ΠΡΙΓΚΗΠΑΤΟ της ΑΝΔΟΡΑΣ

Αφετέρου,

ΑΠΟΦΑΣΙΣΜΕΝΕΣ να παγιώσουν και να επεκτείνουν τις ήδη στενές σχέσεις μεταξύ της Ευρωπαϊκής Κοινότητας και του Πριγκιπάτου της Ανδόρας,

ΕΚΤΙΜΩΝΤΑΣ ότι οι εμπορικές σχέσεις μεταξύ της Ευρωπαϊκής Κοινότητας και του Πριγκιπάτου της Ανδόρας διέπονται από την υπό μορφή ανταλλαγής επιστολών συμφωνία που υπεγράφη στο Λουξεμβούργο στις 28 Ιουνίου 1990 και η οποία θεσπίζει μια τελωνειακή ένωση,

ΕΚΤΙΜΩΝΤΑΣ ότι από αυτή την ημερομηνία, η ευρωπαϊκή ολοκλήρωση σημείωσε σημαντική πρόοδο,

ΕΚΤΙΜΩΝΤΑΣ την ιδιαίτερη κατάσταση του Πριγκιπάτου της Ανδόρας, το έδαφος του οποίου βρίσκεται στην Ευρωπαϊκή Ένωση αλλά το οποίο δεν είναι μέλος της,

ΕΚΤΙΜΩΝΤΑΣ τη θέληση του Πριγκιπάτου της Ανδόρας να συμμετάσχει περισσότερο στην κίνηση ολοκλήρωσης που συμβαίνει αυτή τη στιγμή στην Ευρώπη και, κατά συνέπεια, την επιθυμία του να επεκτείνει το πεδίο των σχέσεών του με την Ευρωπαϊκή Ένωση,

ΕΚΤΙΜΩΝΤΑΣ ότι είναι σκόπιμο να συναφθεί μία συμφωνία μεταξύ της Ευρωπαϊκής Κοινότητας και του Πριγκιπάτου της Ανδόρας με σκοπό τη διασφάλιση της συνεργασίας τους σε όσο το δυνατό ευρύτερες βάσεις για όλα τα θέματα κοινού ενδιαφέροντος που υπάγονται στις αντίστοιχες αρμοδιότητές τους,

ΣΥΜΦΩΝΗΣΑΝ ΤΙΣ ΑΚΟΛΟΥΘΕΣ ΔΙΑΤΑΞΕΙΣ :

ΑΡΧΕΣ

Άρθρο 1

Η Ευρωπαϊκή Κοινότητα και το Πριγκιπάτο της Ανδόρας δεσμεύονται, στο πεδίο των αντίστοιχων αρμοδιοτήτων τους, να συνεργαστούν στους τομείς κοινού ενδιαφέροντος, ιδίως στους τομείς με προτεραιότητα που αναφέρονται στα άρθρα 2 ως 8 της παρούσας συμφωνίας, σε όσο το δυνατό ευρύτερες βάσεις και προς αμοιβαία όφελος των συμβαλλομένων μερών.

ΤΟΜΕΙΣ ΣΥΝΕΡΓΑΣΙΑΣ

Άρθρο 2

Περιβάλλον

Τα συμβαλλόμενα μέρη συνεργάζονται στους τομείς της προστασίας και της βελτίωσης του περιβάλλοντος, με σκοπό τη διασφάλιση αειφόρου ανάπτυξης. Η συνεργασία αυτή αφορά τους ακόλουθους τομείς : αλλαγή του κλίματος, προστασία της φύσης και της βιοποικιλλότητας, περιβάλλον και υγεία, διαχείριση των φυσικών πόρων και των αποβλήτων. Τα συμβαλλόμενα μέρη δεσμεύονται στο πλαίσιο αυτού του στόχου να εξασφαλίσουν ταυτόχρονα τη διασφάλιση του περιβάλλοντος των Πυρηναίων και την οικονομική ανάπτυξη.

Τα συμβαλλόμενα μέρη συνεργάζονται, μέσα σε ένα πνεύμα συνυπευθυνότητας, για την επίλυση των περιβαλλοντικών προβλημάτων τα οποία αντιμετωπίζουν το Πριγκιπάτο της Ανδόρας και οι περιοχές των Πυρηναίων της Ευρωπαϊκής Κοινότητας. Λαμβάνουν υπόψη το ότι ορισμένα προβλήματα, όπως αυτό των αποβλήτων, συνδέονται με την κυκλοφορία των αγαθών και των προσώπων μεταξύ των αντίστοιχων εδαφών τους. Τα συμβαλλόμενα μέρη συνεργάζονται, ιδίως, στους τομείς της μεταφοράς και της καταστροφής των αποβλήτων.

Το Πριγκιπάτο της Ανδόρας θα προσπαθήσει να υιοθετήσει περιβαλλοντικούς κανόνες ισοδύναμους προς τους κοινοτικούς κανόνες στο μέτρο των μέσων του και εφόσον οι κανόνες αυτοί είναι κατάλληλοι για την προστασία του περιβάλλοντος και την αειφόρα οικονομική ανάπτυξη στο Πριγκιπάτο. Η Ευρωπαϊκή Κοινότητα θα συνεργασθεί γι' αυτό το σκοπό με το Πριγκιπάτο της Ανδόρας, μετά από αίτηση του τελευταίου.

Τα συμβαλλόμενα μέρη θα εξετάσουν τη σκοπιμότητα και τις λεπτομέρειες σύνδεσης του Πριγκιπάτου της Ανδόρας με τα ευρωπαϊκά κοινοτικά προγράμματα που είναι ανοιχτά προς τις τρίτες χώρες και τα οποία μπορούν να ενδιαφέρουν την Ανδόρα στον τομέα του περιβάλλοντος.

Η Ευρωπαϊκή Κοινότητα συμβάλλει στη συνεργασία μεταξύ του Ευρωπαϊκού Οργανισμού για το Περιβάλλον και του Πριγκιπάτου της Ανδόρας.

Άρθρο 3

Επικοινωνία, πληροφόρηση και πολιτιστικά θέματα

Τα συμβαλλόμενα μέρη, στο μέτρο των δυνατοτήτων που παρέχονται από τις κοινοτικές ενέργειες και από τη νομοθεσία της Ανδόρας, συμφωνούν να αναλάβουν κοινές δράσεις στον τομέα της επικοινωνίας, της πληροφόρησης και των πολιτιστικών θεμάτων στο πνεύμα του άρθρου 151 της συνθήκης για την ίδρυση της Ευρωπαϊκής Κοινότητας.

Οι δράσεις αυτές μπορούν να έχουν, μεταξύ άλλων, τη μορφή :

- ανταλλαγής πληροφοριών για θέματα αμοιβαίου ενδιαφέροντος στους τομείς του πολιτισμού και της πληροφόρησης,

- ανταλλαγής εκδηλώσεων πολιτιστικού χαρακτήρα,

- πολιτιστικών ανταλλαγών,

- της διατήρησης της αρχιτεκτονικής κληρονομιάς της Ανδόρας και των Πυρηναίων και της αποκατάστασης μνημείων και αρχαιολογικών χώρων,

- της διατήρησης και της προώθησης της πολιτιστικής κληρονομιάς της Ανδόρας και των Πυρηναίων,

- της κατάρτισης ερευνητικών προγραμμάτων διασυνοριακού χαρακτήρα στους τομείς της ιστορίας, της τέχνης και των γλωσσών,

- της διατήρησης, της αξιοποίησης και της διάδοσης της καταλωνικής γλώσσας,

- της συμμετοχής του Πριγκιπάτου της Ανδόρας σε ευρωπαϊκά πολιτιστικά προγράμματα.

Άρθρο 4

Παιδεία, επαγγελματική εκπαίδευση, νεολαία

Τα συμβαλλόμενα μέρη συμφωνούν να συνεργαστούν στον τομέα της εκπαίδευσης και της επαγγελματικής κατάρτισης, μέσα στο πνεύμα της συμβολής της δημιουργίας ενός ευρωπαϊκού εκπαιδευτικού χώρου, εμπνεόμενα από τα άρθρα 149 και 150 της συνθήκης για την ίδρυση της Ευρωπαϊκής Κοινότητας.

Τα συμβαλλόμενα μέρη θα εξετάσουν τη σκοπιμότητα και τις λεπτομέρειες μιας σύνδεσης του Πριγκιπάτου της Ανδόρας με τα ευρωπαϊκά κοινοτικά προγράμματα τα οποία μπορούν να ενδιαφέρουν την Ανδόρα στον τομέα της παιδείας, της επαγγελματικής εκπαίδευσης και της νεολαίας.

Άρθρο 5

Κοινωνικά θέματα και θέματα υγείας

Τα συμβαλλόμενα μέρη δεσμεύονται να μελετήσουν τα μέσα ενίσχυσης του συντονισμού στον κοινωνικό τομέα με την ανταλλαγή εμπειρογνωμόνων, τη συνεργασία μεταξύ των διοικήσεων και τη συνεργασία μεταξύ των επιχειρήσεων και της επαγγελματικής εκπαίδευσης.

Τα συμβαλλόμενα μέρη ενεργούν με ανάλογο τρόπο για να συνεργαστούν στον τομέα της δημόσιας υγείας.

Τα συμβαλλόμενα μέρη αποφεύγουν οποιαδήποτε διάκριση που βασίζεται στην εθνικότητα του άλλου μέρους, όσον αφορά τους εργαζόμενους οι οποίοι έχουν την εθνικότητα του άλλου μέρους και οι οποίοι διαμένουν νόμιμα στα αντίστοιχα εδάφη τους, όσον αφορά τις συνθήκες εργασίας, αμοιβής και απόλυσης.

Όσον αφορά την εργασία, η συνεργασία των συμβαλλομένων μερών αφορά, μεταξύ άλλων, την ανάπτυξη των υπηρεσιών επαγγελματικού προσανατολισμού, προγραμματισμού και προώθησης της εργασίας σε τοπική και περιφερειακή κλίμακα.

Άρθρο 6

Διευρωπαϊκά δίκτυα και μεταφορές

Τα συμβαλλόμενα μέρη δεσμεύονται να αναπτύξουν τη συνεργασία τους στον τομέα των διευρωπαϊκών δικτύων που αφορούν τις μεταφορές, την ενέργεια και τις τηλεπικοινωνίες, καθώς και στους τομείς των μεταφορών εν γένει. Η συνεργασία αυτή αφορά, μεταξύ άλλων, την προώθηση της μελέτης έργων κοινού ενδιαφέροντος που σέβονται το περιβάλλον των Πυρηναίων. Στη συνεργασία τους, τα συμβαλλόμενα μέρη θα εμπνευστούν από τους στόχους που διατυπώνονται στα άρθρα 154 και 155 της συνθήκης για την ίδρυση της Ευρωπαϊκής Κοινότητας.

Άρθρο 7

Περιφερειακή πολιτική

Τα συμβαλλόμενα μέρη, σύμφωνα με την οικεία νομοθεσία τους, συμφωνούν να ενισχύσουν την περιφερειακή τους συνεργασία, στο πνεύμα της πολιτικής διασυνοριακής, διακρατικής και διαπεριφερειακής συνεργασίας της Ευρωπαϊκής Κοινότητας.

Για τον σκοπό αυτό, προβλέπονται :

- η μελέτη μιας συνδυασμένης προσέγγισης για την ανάπτυξη των περιφερειών που βρίσκονται στα σύνορα μεταξύ της Ευρωπαϊκής Κοινότητας και του Πριγκιπάτου της Ανδόρας, με σκοπό την προώθηση μιας πολιτικής του χώρου των Πυρηναίων ανάλογης προς την πολιτική του χώρου των Άλπεων. Με αυτό το πνεύμα, η Ευρωπαϊκή Κοινότητα θα προτείνει στο Πριγκιπάτο της Ανδόρας να συνδεθεί με μελλοντικά προγράμματα του είδους Interreg με όρους ίδιους προς αυτούς που ισχύουν γι' άλλες τρίτες χώρες.

- η διοργάνωση επισκέψεων, ανταλλαγών υπαλλήλων ή εμπειρογνωμόνων, με σκοπό να διερευνηθούν οι δυνατότητες συνεργασίας.

- η εφαρμογή συνεργασίας στον τομέα της πολιτικής για τις ορεινές περιοχές, η οποία θα εμπνέεται από την κοινοτική πολιτική που αποσκοπεί στη διασφάλιση της συνέχειας και της βιωσιμότητας των γεωργικών εκμεταλλεύσεων, της οικονομικής ανάπτυξης και της διατήρησης του φυσικού χώρου.

Άρθρο 8

Άλλοι τομείς συνεργασίας

Τα συμβαλλόμενα μέρη μπορούν να διευρύνουν την παρούσα συμφωνία, κατόπιν συνεννόησης, με συμφωνίες σχετικές με ειδικά θέματα.

ΓΕΝΙΚΕΣ ΔΙΑΤΑΞΕΙΣ

Άρθρο 9

1. Μία επιτροπή συνεργασίας επιφορτίζεται με τη διαχείριση της παρούσας συμφωνίας και μεριμνά για την ορθή εκτέλεσή της.

2. Για τους σκοπούς της ορθής εκτέλεσης της παρούσας συμφωνίας, τα συμβαλλόμενα μέρη προβαίνουν σε ανταλλαγές πληροφοριών και, μετά από αίτηση του ενός από τα δύο μέρη, διαβουλεύονται στο πλαίσιο της επιτροπής συνεργασίας.

3. Η επιτροπή συνεργασίας θεσπίζει τον εσωτερικό της κανονισμό.

4. Η επιτροπή συνεργασίας απαρτίζεται, αφενός, από αντιπροσώπους της Ευρωπαϊκής Κοινότητας και, αφετέρου, από αντιπροσώπους του Πριγκιπάτου της Ανδόρας.

5. Η επιτροπή συνεργασίας αποφασίζει με κοινή συμφωνία.

6. Η προεδρία της επιτροπής συνεργασίας ασκείται εναλλακτικά από καθένα από τα συμβαλλόμενα μέρη σύμφωνα με λεπτομέρειες που θα προβλεφθούν στον εσωτερικό της κανονισμό.

7. Η επιτροπή συνεργασίας συνέρχεται με κοινή συμφωνία μετά από αίτηση του ενός ή του άλλου συμβαλλόμενου μέρους. Ο εσωτερικός κανονισμός της επιτροπής συνεργασίας θα ρυθμίσει της πρακτικές λεπτομέρειες της διοργάνωσης των συνεδριάσεων.

Άρθρο 10

Τα συμβαλλόμενα μέρη συμφωνούν ότι κάθε διαφορά που θα προκύπτει ενδεχομένως μεταξύ τους, όσον αφορά την εφαρμογή και την ερμηνεία της παρούσας συμφωνίας, θα παραπέμπεται στην επιτροπή συνεργασίας.

Άρθρο 11

Η παρούσα συμφωνία συνάπτεται επ' αόριστον.

Άρθρο 12

Κάθε συμβαλλόμενο μέρος έχει τη δυνατότητα να καταγγείλει την παρούσα συμφωνία με γραπτή κοινοποίηση στο άλλο συμβαλλόμενο μέρος. Στην περίπτωση αυτή, η παρούσα συμφωνία παύει να ισχύει έξι μήνες μετά την ημερομηνία της κοινοποίησης.

Άρθρο 13

Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας και με τους όρους που προβλέπονται από την εν λόγω συνθήκη και, αφετέρου, στο έδαφος του Πριγκιπάτου της Ανδόρας.

Άρθρο 14

Η παρούσα συμφωνία θα εγκριθεί από τα συμβαλλόμενα μέρη σύμφωνα με τις οικείες διαδικασίες.

Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται της κοινοποίησης της ολοκλήρωσης των διαδικασιών που προβλέπονται στο πρώτο εδάφιο.

Άρθρο 15

Η παρούσα συμφωνία συντάσσεται εις διπλούν, στα γερμανικά, αγγλικά, δανέζικα, ισπανικά, εσθονικά, φινλανδικά, γαλλικά, ελληνικά, ουγγρικά, ιταλικά, λετονικά, λιθουανικά, μαλτέζικα, ολλανδικά, πολωνικά, πορτογαλικά, σλοβακικά, σλοβενικά, σουηδικά, τσέχικα και καταλάνικα και το καθένα από αυτά τα κείμενα είναι αυθεντικό.

[...] [...] 2004

Για την Ευρωπαϊκή Κοινότητα

Για το Πριγκιπάτο της Ανδόρας

>ΘΕΣΗ ΠIΝΑΚΑ>